Správa
o stave dodržiavania finančnej disciplíny pri poskytovaní a použití dotácií v rezortoch pôdohospodárstva a školstva a návrh opatrení na zlepšenie  kontrolnej  činnosti rezortov

Úvod 

Ministerstvo financií SR a  správy finančnej kontroly vykonali v roku 2003 a  v   I. polroku 2004 následné finančné kontroly v rezorte pôdohospodárstva a v rezorte školstva. 
 V rezorte pôdohospodárstva boli vykonané následné finančné kontroly  zamerané na dodržiavanie finančnej disciplíny pri nakladaní s prostriedkami štátneho rozpočtu SR, ktoré boli poskytnuté právnickým a fyzickým osobám na podporu rozvojových programov agrárnej a potravinovej politiky v zmysle zákona č. 240/1998 Z. z. o poľnohospodárstve a o zmene a doplnení ďalších zákonov v znení zákona č. 361/2000 Z. z.
V rezorte  školstva boli vykonané následné finančné kontroly  zamerané najmä na dodržiavanie finančnej disciplíny v súvislosti s financovaním regionálneho školstva a s dotáciami poskytnutými prostredníctvom rozpočtovej kapitoly Ministerstva školstva SR športovým zväzom v rokoch 1999 až 2003.
Hospodárenie s finančnými prostriedkami, ktoré boli formou účelových dotácií poskytnuté z prostriedkov štátneho rozpočtu na podporu rozvojových programov agrárnej a potravinovej politiky v rezorte pôdohospodárstva, kontroloval v roku 2003 aj Najvyšší kontrolný úrad SR. Výsledky týchto kontrol sú obsiahnuté v „Správe o výsledku kontroly hospodárenia s dotáciami z finančných prostriedkov štátneho rozpočtu SR ...“, ktorú  zaslal Najvyšší kontrolný úrad SR v marci 2004 Výboru NR SR pre financie, rozpočet a menu, Výboru NR SR pre pôdohospodárstvo, predsedovi vlády SR a ministrovi pôdohospodárstva SR. Zistenia a závery uvedené v tejto správe potvrdzujú v plnom rozsahu zistenia kontrolných orgánov Ministerstva financií SR. V záujme komplexného posúdenia  stavu v dodržiavaní finančnej disciplíny v rezorte pôdohospodárstva  boli zistenia z oblastí, ktoré neboli predmetom kontroly Ministerstva financií SR, doplnené zo správy Najvyššieho kontrolného úradu SR. 
 	Cieľom vykonaných následných finančných kontrol bolo zistiť, či finančné prostriedky štátneho rozpočtu a štátnych fondov boli poskytnuté a použité v súlade s ich účelovým určením, stanovenými podmienkami a príslušnými právnymi predpismi. 
Základnou právnou normou pre poskytovanie prostriedkov štátneho rozpočtu  právnickým a  fyzickým osobám a  ich použitie je zákon č. 303/1995 Z. z. o rozpočtových pravidlách v znení neskorších predpisov (ďalej len „zákon o rozpočtových pravidlách“). V zmysle citovaného zákona možno zo štátneho rozpočtu v rozsahu ustanovenom zákonom o štátnom rozpočte na príslušný rozpočtový rok poskytovať prostredníctvom finančných vzťahov (transférov)  dotácie právnickým a fyzickým osobám. 
Dotácie možno poskytnúť na konkrétne akcie alebo na vopred určené okruhy potrieb, pričom rozpočtované prostriedky štátneho rozpočtu  možno použiť len do konca rozpočtového roka. Musia sa dodržať podmienky ich poskytnutia určené Ministerstvom financií SR, alebo správcom rozpočtovej kapitoly zakotvené v zmluvách o poskytnutí dotácie uzatvorených medzi ich poskytovateľom  a príjemcom. Dotácie na úlohy a činnosti sú vo vecnej pôsobnosti príslušného ústredného orgánu a sú v rozpočte jeho rozpočtovej kapitoly. V prípade podpory rozvojových programov agrárnej a potravinovej politiky boli poskytnuté z rozpočtovej kapitoly Ministerstva pôdohospodárstva SR.  V prípade dotácií na úseku regionálneho školstva boli poskytnuté z rozpočtovej kapitoly Ministerstva školstva SR, Ministerstva financií SR, kapitoly Všeobecná pokladničná  správa a rozpočtových kapitol príslušných krajských úradov. 
Právnické a fyzické osoby, ktorým boli poskytnuté dotácie zo štátneho rozpočtu, sú povinné viesť tieto prostriedky na samostatnom účte v banke a výnosy z nich sú príjmom štátneho rozpočtu. Použitie dotácií podlieha povinnému ročnému zúčtovaniu so štátnym rozpočtom, spôsobom určeným Ministerstvom financií SR. Poskytovanie a použitie dotácií je predmetom kontroly rozpočtového hospodárenia. 

I. Dodržiavanie finančnej disciplíny v rezorte pôdohospodárstva

Agenda súvisiaca s poskytovaním prostriedkov štátneho rozpočtu na podporu rozvojových programov agrárnej a potravinovej politiky podľa zákona č. 240/1998 Z. z. o poľnohospodárstve a o zmene a doplnení ďalších zákonov v znení zákona č. 361/2000 Z. z. (ďalej len „zákon o poľnohospodárstve“) bola do 31.12.2003 výlučne v pôsobnosti Ministerstva pôdohospodárstva SR.

Dňom 1. 12. 2003 bola zriadená Pôdohospodárska platobná agentúra ako rozpočtová organizácia  zapojená na štátny rozpočet prostredníctvom rozpočtovej kapitoly Ministerstva pôdohospodárstva SR. Platobná agentúra zabezpečuje administratívne činnosti súvisiace s poskytovaním finančných prostriedkov z fondov Európskej únie a  finančných prostriedkov národnej podpory. S účinnosťou od 1.1.2004 prešlo do pôsobnosti platobnej agentúry aj rozhodovanie o žiadostiach o poskytnutie národnej podpory a kontrola jej použitia. Vzhľadom na to, že k dátumu vypracovania správy v tejto agentúre neboli vykonané kontroly, obsah predkladanej správy sa na  činnosti Pôdohospodárskej platobnej agentúry nevzťahuje. Závery a návrh opatrení je však potrebné realizovať aj v podmienkach tejto organizácie za účelom odstránenia zistených nedostatkov a predchádzaniu príčin ich vzniku. 

Účelové dotácie do poľnohospodársko-potravinárskeho komplexu boli poskytované v nadväznosti na všeobecne záväzné právne predpisy, ktoré boli v zmysle príslušných ustanovení zákona o poľnohospodárstve vydávané Ministerstvom pôdohospodárstva SR. Ministerstvo pôdohospodárstva SR v intenciách zákona o poľnohospodárstve príslušnými „Výnosmi“ vyhlasovalo katastrálne územia obcí patriace do jednotlivých poľnohospodársky znevýhodnených oblastí, podrobnejšie vymedzilo poľnohospodársky znevýhodnené oblasti a  ustanovilo výšku podpory na ich obhospodarovanie, vyhlasovalo rozvojové programy  na ochranu a rozvoj určitých odvetví poľnohospodárskej výroby a ustanovilo výšku jednotlivých podpôr a podrobnosti ich  poskytovania a úhrady, ako aj rozsah informácií poskytovaných príjemcom podpory. 

Prostriedky štátneho rozpočtu na podporu poľnohospodárstva boli smerované najmä do nasledovných oblastí:

•	dotácie  podnikateľom  hospodáriacim  na  pôde v horských a v  iných  poľnohospodársky
znevýhodnených oblastiach,
•	dotácie na dodržanie minimálnej  hustoty  veľkých dobytčích jednotiek (hovädzí dobytok, 
      ovce, kone a kozy),
•	dotácie na zabezpečenie prevádzky v rastlinnej výrobe,
•	dotácie na zvýšenie kvality tabaku,
•	dotácie na rozvoj vodohospodárskych investícií a na využívanie závlah,
•	dotácie na chov kráv s trhovou produkciou mlieka,
•	dotácie na chov kráv bez trhovej produkcie mlieka a na bravčové mäso,
•	dotácie na chov oviec a kôz,
•	dotácie na zachovanie genofondu  v rastlinnej a živočíšnej výrobe, 
•	dotácie na chov včiel,
•	dotácie na zvýšenie spotreby mlieka a mliečnych výrobkov u detí s povinnou školskou dochádzkou,
•	dotácie na množstvo vyrobeného a odpredaného sušeného mlieka z tuzemských zdrojov použitého na výrobu mliečnych kŕmnych zmesí a mliečnych kŕmnych náhradiek,
•	dotácie na bionaftu MERO,
•	dotácie na rozostavanú investičnú výstavbu, na rekonštrukciu a modernizáciu výrobných kapacít, 
•	dotácie na obstaranie všeobecne využiteľného alebo verejne prístupného výskumu a na obstaranie poradenských služieb,
•	dotácie na čiastočnú úhradu úrokov z úveru. 

Formou účelových dotácií boli do poľnohospodársko-potravinárskeho komplexu poskytnuté prostriedky štátneho rozpočtu  v roku 2000 vo výške  11 324,2  mil. Sk, v roku 2001 vo výške  8 979,6 mil. Sk, v roku 2002 vo výške 7 567,3 mil. Sk a v roku 2003 vo výške 8 128,7  mil. Sk.  Následnými finančnými kontrolami vykonanými v roku 2003 a   I. štvrťroku 2004 boli kontrolnými orgánmi overené poskytnuté účelové dotácie v celkovej výške 13 683,3 mil. Sk.

Aj napriek skutočnosti, že počet podaných žiadostí o poskytnutie  podpory podnikania v poľnohospodárstve bol každoročne vysoký, percento úspešnosti kladného vybavenia žiadostí sa v rokoch 2000 až 2003 pohybovalo v rozsahu od 94 % do 99 %.  Na jeden subjekt žiadajúci o podporu pripadlo v  roku priemerne od 5 do 13 kladne vybavených žiadostí. Priemerná výška poskytnutej podpory na jeden subjekt sa pohybovala v rozmedzí od 1,3 do 3,8 mil. Sk. 
––––––––––––––––––––––––––––––––––––––––––––––––––––––––––––––––––––––––––––
                                                                                                           Rok
                   Text                                             ––––––––––––––––––––––––––––––––––––––––
                                                         2000                2001                2002               2003
––––––––––––––––––––––––––––––––––––––––––––––––––––––––––––––––––––––––––––

počet podaných   žiadostí		           50 390             55 139              54 441            62 356

počet kladne vybavených  
žiadostí                                          	           49 822             53 018              51 432            59 186  

percento úspešnosti kladného
vybavenia žiadosti                                            99                   96                      94                  95 
   
počet subjektov
žiadajúcich o dotáciu                                     3 981               4 071                4 044            11 034  

priemerný počet kladne  
vybavených žiadostí
na jeden subjekt                                             13                  13                         13                    5

finančný objem poskytnutých 
dotácií v mil. Sk                                         11 324,2          8 979,6              7 567,3          8 128,7   

priemerná výška podpory 
na  jeden subjekt v mil. Sk                              3,8                 2,2                     1,9                 1,3   

–––––––––––––––––––––––––––––––––––––––––––––––––––––––––––––––––––––––––––––-      

Správy finančnej kontroly Bratislava, Zvolen a  Košice vykonali  v rezorte pôdohospodárstva spolu 1 084 následných finančných kontrol u príjemcov dotácií zameraných na použitie poskytnutých dotácií, Ministerstvo financií SR vykonalo na Ministerstve pôdohospodárstva SR 1 kontrolu  zameranú na poskytovanie dotácií. 
Kontrolami vykonanými u príjemcov dotácií bolo zistené (údaje  v mil. Sk) :

1. Porušenie rozpočtovej disciplíny vrátane penále vo výške            216, 9
    z toho:
    Neoprávnene použité finančné prostriedky vo výške                       35, 5   
    Zadržané finančné prostriedky vo výške                                          64, 0
    Vyrubené penále vo výške                                                              117, 4

2. Zadržané finančné prostriedky ŠR SR usporiadané                         10, 7
3. Ostatné kontrolné  zistenia                                                              104,7
____________________________________________________________
Zistenia celkom                                                                                  332, 3

Z celkového počtu 1 084 následných finančných kontrol vykonaných správami finančnej kontroly bolo porušenie rozpočtovej disciplíny v zmysle zákona o rozpočtových pravidlách zistené u 154  kontrolovaných subjektov v celkovej výške 216,9 mil. Sk , t. j. u 14,2 % príjemcov dotácií. Neoprávnene použité finančné prostriedky štátneho rozpočtu predstavovali sumu  35,5 mil. Sk, zadržané finančné prostriedky  štátneho rozpočtu   sumu 64,0 mil. Sk a vyrubené penále sumu117,4 mil. Sk. Ostatné kontrolné zistenia v sume 104,7 mil. Sk sú charakteru nehospodárneho použitia prostriedkov štátneho rozpočtu, resp. vyplývajú z porušenia   ustanovení všeobecne záväzných právnych predpisov bez finančného dopadu na kontrolovaný subjekt.    

Na základe kontrolných zistení spočívajúcich v porušení ustanovení zákona o rozpočtových pravidlách, nedodržaní zmluvných podmienok, neoprávnenom nárokovaní dotácie, ako aj z dôvodu, že príjemca dotácií neumožnil vykonanie kontroly použitia prijatých prostriedkov,  bolo kontrolnými orgánmi podaných 11 oznámení orgánom činným v trestnom konaní.

Z pohľadu hodnotenia hospodárnosti a efektívnosti prostriedkov štátneho rozpočtu poskytnutých na podporu podnikania v poľnohospodárstve boli vykonanými kontrolami zistené nedostatky na Ministerstve pôdohospodárstva SR pri poskytovaní podpory a u príjemcov dotácií pri použití prostriedkov štátneho rozpočtu.

Výsledky kontrol vykonaných u príjemcov dotácií

Zovšeobecnením kontrolných zistení možno konštatovať, že dôvodom porušenia rozpočtovej disciplíny v zmysle zákona o rozpočtových pravidlách príjemcami podpory bolo  nedodržiavanie, resp. nedôsledné dodržiavanie ustanovení  §§ 6 a 10 zákona o rozpočtových pravidlách. 

Ustanovenia § 6 zákona o rozpočtových pravidlách určujú najmä pravidlá poskytnutia a použitia prostriedkov štátneho rozpočtu, stanovujú kritériá a podmienky ich  použitia a povinnosť ich zúčtovania so štátnym rozpočtom.  Ustanovenia § 10 zákona o rozpočtových pravidlách stanovujú najmä pravidlá rozpočtového hospodárenia, časové a účelové použitie rozpočtových prostriedkov. 

Príjemcovia dotácií najčastejšie porušili rozpočtovú disciplínu tým, že :    

1.   Finančné prostriedky poskytnuté zo štátneho rozpočtu, ktoré nepoužili  do konca príslušného rozpočtového roka, nevrátili do štátneho rozpočtu v termíne určenom Ministerstvom financií SR.

2.    Pri obstaraní  investície  neprefinancovali  príslušnú  časť  investície  z  vlastných zdrojov. Napr. kontrolovaný subjekt (a.s.) v roku 2001 nepreinvestoval pri rekonštrukcii strechy a na investičnej akcii pre chov hydiny sumu určenú v zmluve o poskytnutí dotácie, na základe čoho mu v zmysle príslušného výnosu Ministerstva pôdohospodárstva SR vznikol voči  poskytnutej dotácii  nárok nižší  o sumu 856 095 Sk. Rozdiel medzi poskytnutou dotáciou a skutočným nárokom subjekt  v stanovenom termíne neodviedol do štátneho rozpočtu.

3.   Nedodržali  podmienky  zmluvy,  na   základe   ktorej  boli  prostriedky  štátneho  rozpočtu poskytnuté. Napr. kontrolovaný subjekt (s.r.o.) nesplnil podmienky zmluvy v zmysle ktorej sa zaviazal, že predmet dotácie – farma dojníc bude minimálne po dobu 5 rokov využívaný na účel, na ktorý mu bola dotácia poskytnutá. Farma dojníc v čase výkonu kontroly nespĺňala svoj účel, nebola dokončená, technológia nebola namontovaná, dojnice neboli ustajnené. Investícia nebola zaradená do investičného majetku. Na základe uvedeného zistenia subjekt neoprávnene čerpal dotáciu vo výške   4 830 tis. Sk.  Ďalej  bolo zistené,  že  prijímatelia  podpory  odpredali  majetok, na ktorý bola poskytnutá dotácia, v dôsledku čoho nedodržali zmluvne  stanovenú podmienku minimálnej doby jeho  užívania.
 
4.   Poskytli dodávateľovi  preddavok  na  nákup hmotného investičného  majetku  presahujúci výšku stanovenú výnosom MF SR  č. 41/59/1996 v znení neskorších zmien, resp.  poskytli zmluvne  nedohodnutý  preddavok.  Napr.  poľnohospodárske  družstvo  poskytlo na základe predfaktúry  na dodávku  traktora preddavok vyšší o  460 067 Sk,  čím v uvedenej sume  neoprávnene  použilo prostriedky štátneho rozpočtu.  Ďalšie poľnohospodárske      družstvo poukázalo prostriedky účelovo určené na  nákup   linky  na  zber a  spracovanie   krmovín  a   na   nákup  traktora   vopred  v  sume  708 674 Sk.   Uvedený      nedostatok bol  zistený aj  u  ďalších kontrolovaných  subjektov.
      
5.   V rozpore so zmluvou o poskytnutí dotácie neboli výnosy (úroky)  z   prostriedkov štátneho rozpočtu odvedené do štátneho rozpočtu v stanovených termínoch.    
     
6.   Platitelia  dane  z  pridanej  hodnoty  uhrádzali  z dotačných prostriedkov aj  daň z pridanej   hodnoty.  

7.  Po poskytnutí  dotácie  uskutočnili  prevod  týchto  prostriedkov  zo  samostatného účtu na  bežný účet  a  dotovaný   titul   hradili  z  bežného   účtu  s  časovým   oneskorením. Napr. poľnohospodárske družstvo neoprávnene zadržalo  prostriedky  štátneho  rozpočtu  tým,  že  poskytnuté  dotácie  v celkovej  sume  4 866 838 Sk previedlo z  dotačného účtu  na bežný  účet  ešte pred fakturáciou za predmet dotácie, ktorý následne hradilo z bežného účtu.

8.  Žiadali  investičné  dotácie  na  rekonštrukciu  majetku,  ktorý vôbec nevlastnili, neúčtovali  o ňom a neviedli o ňom evidenciu.

9.  Prostriedky  dotácie  boli  použité  na  iný  účel  ako bolo dohodnuté v zmluve o poskytnutí   dotácie.  Zo  správy  Najvyššieho  kontrolného  úradu  vyplýva,  že  obchodnej  spoločnosti (s.r.o.)  bola  o .i.  poskytnutá   dotácia   na  čiastočnú  úhradu   nákladov  na  spotrebovanú  vodu  a  energiu,  využívanie  technicko-technologického  funkčného závlahového systému v   sume  6 936  tis.  Sk.  Vo  vyúčtovaní  boli uvedené  náklady, ktoré nezodpovedali  účelu  poskytnutej  dotácie. Z  prostriedkov  dotácie  boli  uhrádzané  napr. náklady  za  pohonné hmoty,  opravy,  poistné  za  osobné  autá vrátane vozidiel konateľov spoločnosti,  v  dôsledku  čoho  boli  neoprávnene  použité  prostriedky štátneho rozpočtu SR  vo  výške 4 949 tis. Sk. Použitie prostriedkov dotácie  na  iný účel bolo zistené  aj  orgánmi  kontroly rezortu Ministerstva financií SR.

Výsledky   kontrol   vykonaných  u  poskytovateľov  dotácií -  Ministerstve pôdohospodárstva SR a jeho regionálnych odborov 
          
	Na Ministerstve pôdohospodárstva SR a regionálnych odboroch Ministerstva pôdohospodárstva SR boli v oblasti poskytovania dotácií zistené viaceré systémové nedostatky, z  charakteru ktorých vyplýva nedodržanie ustanovení zákona o poľnohospodárstve,  zákona o rozpočtových pravidlách, Výnosov Ministerstva pôdohospodárstva SR, metodických usmernení k  tejto problematike, Štatútu regionálnej   konkurznej komisie a  Štatútu rezortnej konkurznej komisie. 	
	Následnými finančnými kontrolami bolo zistené, že Ministerstvo pôdohospodárstva SR  a regionálne odbory Ministerstva pôdohospodárstva SR:

1.   V rozpore s  § 4 ods. 2 písm. a) zákona o  poľnohospodárstve poskytli  dotácie  žiadateľom, ktorí  neoprávnene   používali    alebo  zadržiavali   prostriedky  štátneho   rozpočtu  už  v  predchádzajúcom  období. Dotácie boli  poskytnuté bez overenia pravdivosti  vyhlásenia  žiadateľa o podporu o tom, že ku dňu predloženia žiadosti  žiadateľ nepoužíva neoprávnene prostriedky štátneho rozpočtu,  nemá  žiadne záväzky voči Slovenskému  pozemkovému   fondu  SR  a  Ministerstvu pôdohospodárstva SR, v dôsledku  čoho  nebolo   zabezpečené  splnenie  jednej  z   podmienok  na  poskytnutie  dotácie  v  zmysle  § 4 ods. 2     vyššie   uvedeného   zákona.   Regionálne   odbory   poskytli  v  rozpore  so  zákonom  o  poľnohospodárstve   dotácie   spolu  18   subjektom  v  celkovej  výške   86 222   tis.  Sk  aj napriek   tomu,   že   žiadateľ  vykazoval  záväzky  voči  uvedeným  inštitúciám.  Jednalo sa o  regionálne  odbory  Ministerstva  pôdohospodárstva SR  Dunajská Streda, Levice, Dolný Kubín, Rimavská Sobota, Stará Ľubovňa, Košice, Michalovce, Trebišov a Poprad.  

2.   S  príjemcami  dotácií  boli  uzatvorené  zmluvy  o  poskytnutí  dotácií,  ktoré   mali   vážne nedostatky.  Neboli   presne   určené   podmienky   poskytnutia  dotácií,  chýbal   alebo  bol  nepresne  určený   účel   použitia   prostriedkov,   resp.  neobsahovali  náležitosti  v  zmysle ustanovení  obchodného  zákonníka. V  zmluvách   neboli  rozpísané   podrobné podmienky nakladania  s  prostriedkami  dotácie,  neboli  vyžadované  podrobné vyúčtovania použitých prostriedkov, obsahovo  nenapĺňali  dotačný  titul a neriešili danú problematiku a konkrétne prípady.   V  zmluvách   nebola   zabezpečená   previazanosť  podmienok  použitia   dotácie  s  účelom  jej  poskytnutia, čo umožnilo príjemcom  podpory  použiť  finančné  prostriedky    dotácií nezákonným spôsobom, v rozpore so zákonom o rozpočtových pravidlách.
	V ponímaní týchto nedostatkov boli porušené  ustanovenia §  6 ods. 3 zákona o rozpočtových pravidlách, ktorý stanovuje, že: „ Prostriedky štátneho rozpočtu podľa odsekov 1 a 2 možno poskytovať podľa zákona o štátnom rozpočte na príslušný rozpočtový rok na konkrétne akcie alebo vopred určené okruhy potrieb, pričom ministerstvo alebo správca rozpočtových prostriedkov je povinný určiť také podmienky, ktorými sa zabezpečí maximálna hospodárnosť a efektívnosť ich použitia.“ 
           
Napríklad:
Poskytnutie prevádzkovej dotácie bolo viazané na podmienky kapitálových, prísne účelových dotácií  používať hmotný investičný majetok po dobu 5 rokov.
Všeobecne uvedený účel podpory - dotácia na podporu sprístupnenia prevádzkového kapitálu, dotácia na udržiavanie a zlepšovanie genetického potenciálu v rastlinnej výrobe, dotácia na podporu odbytu poľnohospodárskych výrobkov a služieb, dotácia na rekonštrukciu a modernizáciu výrobných kapacít a pod. nie je odrazom konkrétneho predmetu  podpory, ktorý bol obsahom celého rozhodovacieho procesu o dotácii a  bol vyjadrený v žiadosti o dotáciu a v príslušných prílohách - podnikateľskom zámere, dokladoch preukazujúcich, že dotácia má slúžiť na výrobu v poľnohospodárstve alebo v poľnohospodárskych službách, preukázanie návratnosti investícií a pod. Záväzky vo vzťahu k poskytnutej dotácii vznikajú pre jej príjemcu až uzatvorením zmluvy a všeobecne formulovaný účel podpory vytvára priestor pre širšie možnosti použitia zo strany príjemcu. Uvedená skutočnosť nezabezpečuje efektívne a hospodárne použitie poskytnutých prostriedkov štátneho rozpočtu, ale naopak v sporných prípadoch vytvára predpoklady pre spochybnenie právnej vymožiteľnosti tých prostriedkov štátneho rozpočtu, ktoré boli použité v rozpore s pôvodne určeným účelom.       
3.  Neuplatnili vo všetkých zmluvách o poskytovaní dotácií požiadavku hospodárneho použitia poskytovaných prostriedkov štátneho rozpočtu. Neuplatnením tejto požiadavky nebol dodržaný § 2 ods. 4 písm. d) zákona o poľnohospodárstve, ktorý stanovuje, že prostriedky štátneho rozpočtu sa poskytujú na základe zmluvy, ktorá obsahuje aj záväzok príjemcu použiť hospodárne poskytnuté prostriedky.
4.  Poskytli dotácie na základe neúplných žiadostí. Žiadosti neobsahovali všetky prílohy stanovené príslušnými výnosmi Ministerstva pôdohospodárstva SR a metodickými    usmerneniami k predmetným výnosom. Chýbali výpisy z obchodného registra, podnikateľské zámery, vyhlásenia podnikateľa, ročné účtovné závierky za posledné tri roky, faktúry dodávateľa, kúpne zmluvy, výmery poľnohospodárskej pôdy, ktorú subjekt obhospodaruje, doklad preukazujúci zmluvne zabezpečený odbyt a pod. Boli zistené prípady poskytnutia dotácie žiadateľom napriek tomu, že žiadatelia nedodržali stanovený termín predloženia žiadosti podľa platných výnosov, dotácia nebola prerokovaná v komisii, žiadateľ z Lučenca obdržal dotáciu v sume 9 640 tis. Sk napriek tomu, že vo výpise z obchodného registra nemal zapísanú činnosť, ktorá by mu umožňovala žiadať a použiť dotácie určené pre subjekty podnikajúce v poľnohospodársko-potravinárskom komplexe. Zo správy Najvyššieho kontrolného úradu SR vyplýva, že v niektorých prípadoch boli dotácie poskytnuté aj členom komisie, resp. zástupcom podnikateľských subjektov v komisiách. Napr. v pôsobnosti  Regionálneho odboru Zvolen boli v roku 2002 takto poskytnuté dotácie štyrom  subjektom  v celkovej sume 76,5 mil. Sk, t. j. cca 59 % celkového čerpania dotácií v rámci regiónu. Uvedeným konaním regionálne odbory porušili príslušné ustanovenia Výnosov Ministerstva pôdohospodárstva SR, metodických usmernení k tejto problematike a Štatút regionálnej konkurznej komisie regionálneho odboru. 	
5.  Poskytli podpory  koncom decembra rozpočtového roka. Uvedeným konaním nebolo umožnené  príjemcom podpory vyčerpať poskytnuté prostriedky  do konca rozpočtového roka, resp.  v uvedenom prípade nevyčerpané zostatky prostriedkov na osobitných účtoch  boli kontrolou kvalifikované v neprospech príjemcu ako porušenie rozpočtovej disciplíny v zmysle zákona o rozpočtových pravidlách.
6.  Zanedbali, resp.  nedôsledne overovali skutkový stav. Orgánmi kontroly boli zistené nedostatky v oblasti vykazovania poľnohospodárskej pôdy. Poľnohospodárska pôda bola vykázaná i tam, kde pôda nebola nikdy rozoraná, dotácie boli poskytované na vykazované trávne porasty (pasienky), ktoré sú v skutočnosti zarastené nepriechodnými krovinami a stromami, resp. sa jedná o zaburinené, skalnaté a kamenisté plochy, či trvalo zamokrené územia. V uvedených prípadoch bola regionálnymi odbormi Ministerstva pôdohospodárstva SR zanedbaná alebo nedôsledne vykonaná fyzická kontrola stavu obhospodarovanej pôdy v príslušnom regióne. Nebola overená registrácia pôdy v katastroch nehnuteľností. Zanedbané bolo porovnanie skutočného stavu so stavom evidenčným. Regionálne odbory Ministerstva pôdohospodárstva SR poskytovali dotácie na základe neovereného stavu,  čím bolo tiež porušené ustanovenie § 16 zákona o rozpočtových pravidlách, v zmysle ktorého správca rozpočtovej kontroly usmerňuje a kontroluje hospodárenie s prostriedkami rozpočtovej kapitoly.

Ministerstvo pôdohospodárstva SR:
1.  Viedlo neprehľadnú evidenciu a  archiváciu  o priebehu rozhodovacieho procesu. Žiadosti o poskytnutie podpory, vrátane požadovaných príloh, záznamov z rokovania subkomisií, záznamov z rokovania rezortnej konkurznej komisie regionálneho odboru, oznámenia o poskytnutí alebo zamietnutí podpory, zmluvy o poskytnutí podpory a zúčtovanie (platby) podpory týkajúce sa jednotlivých subjektov neboli na Ministerstve pôdohospodárstva SR uložené v jednom spise aj napriek tomu, že spolu súvisia a vzájomne na seba nadväzujú. Boli uložené na jednotlivých odborných útvaroch Ministerstva pôdohospodárstva SR podľa vecnej príslušnosti, v dôsledku čoho je ich evidencia a archivácia neprehľadná, nesystémová a neorganizovaná.

2.  Porušilo ustanovenia vlastného Štatútu rezortnej konkurznej komisie. Zo správy Najvyššieho kontrolného úradu SR vyplýva, že záznamy z rokovania rezortnej konkurznej komisie neobsahovali údaje o tom, ako hlasovali jej členovia. Podľa čl. 4 ods. 1 Štatútu rezortnej konkurznej komisie  „o predkladaných žiadostiach a návrhu na rozhodnutie hlasujú členovia rezortnej komisie. Rezortná komisia odporúča návrh schváliť, ak zaň hlasovala nadpolovičná väčšina členov komisie“.

3.    V  oblasti   poskytovania   dotácií  neuplatňovalo  ustanovenia   zákona   č.  502/2001 Z. z. o finančnej kontrole a vnútornom audite a o zmene a doplnení  niektorých  zákonov (ďalej len  „zákon o finančnej kontrole a vnútornom audite“). Ministerstvo pôdohospodárstva SR nevykonalo v procese prideľovania dotácií ani jednu predbežnú finančnú kontrolu, ktorou by overilo súlad pripravovaných zmlúv pred ich uzatvorením so všeobecne záväznými právnymi predpismi, resp.  interným predpisom neboli určení zamestnanci  zodpovední za výkon predbežnej finančnej kontroly za daný úsek činnosti.

4.  Nedôsledne realizovalo výkon  následnej  finančnej kontroly,  ktorý  sa  prejavil v správach o  výsledku   následných   finančných   kontrol. Správy z následných finančných kontrol vykonaných Ministerstvom pôdohospodárstva SR  u prijímateľov dotácií vykazovali viaceré nedostatky, ktoré bránili vydať prvostupňové rozhodnutia o vrátení neoprávnene poskytnutých prostriedkov štátneho rozpočtu SR a uplatnení sankcie. V správach neboli uvedené ustanovenia všeobecne záväzných právnych predpisov, ktoré sa porušili, neobsahovali úplný popis kontrolných zistení a k správam neboli priložené dôkazné  materiály preukazujúce správnosť kontrolných zistení, nebolo vypočítané  penále. 

5.  Ako správca rozpočtovej kapitoly  v rozpore s ustanovením § 16 zákona o rozpočtových pravidlách nedôsledne usmerňovalo a kontrolovalo hospodárenie s rozpočtovými prostriedkami, ktoré poskytovalo formou účelových dotácií do poľnohospodársko-potravinárskeho komplexu.

Záver 
             
Z analýzy výsledkov vykonaných kontrol vyplýva, že Ministerstvo pôdohospodárstva SR a príjemcovia dotácií v kontrolovanom období porušovali všeobecne záväzné právne predpisy upravujúce poskytovanie a čerpanie prostriedkov štátneho rozpočtu. Nedostatky sa vyskytovali v procese riadenia, poskytovania a uvoľňovania prostriedkov dotácií, i v oblasti ich použitia.  
 
Ministerstvo pôdohospodárstva SR vo viacerých prípadoch pri posudzovaní a schvaľovaní žiadostí o dotácie nezabezpečilo maximálnu hospodárnosť a efektívnosť použitia prostriedkov štátneho rozpočtu. Nedostatočne bola overovaná formálna a  obsahová  správnosť predložených dokladov, najmä z pohľadu reálnosti podnikateľských zámerov, schopnosti zhodnocovať poskytnuté štátne prostriedky a  pravdivosti údajov uvádzaných príjemcami. Zmluvy o poskytnutí dotácií vykazovali viaceré obsahové i formálne nedostatky. Nebola zabezpečená v plnom rozsahu  dôsledná kontrolná funkcia správcu rozpočtových prostriedkov v celom systéme ich poskytovania.  Pravidlá upravujúce dotačný systém neriešili plne danú problematiku. Výnosy Ministerstva pôdohospodárstva SR k danej problematike  určili iba podmienky poskytnutia dotácie. 

 	Zistené nedostatky poukázali na nevyhovujúco zvládnutý systém poskytovania dotácií zo štátneho rozpočtu. Rozpracovanie a uplatnenie vhodného systému riadenia, poskytovania, uvoľňovania a kontroly dotácií pre ďalšie obdobie je základným predpokladom, aby finančné prostriedky boli využité plne v súlade s ich určením.  V zmysle vyššie uvedeného  je nevyhnutné prijať účinné systémové opatrenia a prioritne ich zamerať na skvalitnenie systému finančného riadenia, poskytovania a uvoľňovania dotácií na Ministerstve pôdohospodárstva SR a Pôdohospodárskej platobnej agentúre.             

Potreba skvalitnenia procesu vyúsťuje do troch hlavných oblastí:

-	skvalitnenie interných  riadiacich a metodických predpisov upravujúcich predmetnú problematiku,
-	skvalitnenie procesu riadenia a realizácie poskytovania dotácií s dôrazom na dodržiavanie vlastných interných predpisov pre danú oblasť,
-	dôsledné uplatňovanie systému finančnej kontroly v podmienkach rezortu v procese poskytovania  a použitia dotácií.

           Podrobná analýza možnosti skvalitnenia procesu v uvedených oblastiach  vyžaduje prijatie účinných opatrení  a ich dôslednú realizáciu. 
Návrh opatrení na zlepšenie kontrolnej činnosti rezortu:

1.  Dôsledne rozpracovať a uplatniť príslušné ustanovenia zákona o rozpočtových pravidlách, zákona č. 473/2003 Z. z. o   Pôdohospodárskej platobnej agentúre, o  podpore podnikania v pôdohospodárstve a o zmene a doplnení niektorých zákonov  a iných všeobecne záväzných právnych predpisov vo všeobecne záväznom právnom predpise vydanom podľa § 19 ods. 6 zákona č 473/2003 Z. z., v  metodických pokynoch, interných aktoch riadenia a v  zmluvách upravujúcich poskytovanie dotácií:

-	v zmluvách o poskytnutí dotácie presne špecifikovať účel použitia prostriedkov štátneho rozpočtu tak, aby bolo jednoznačne určené na aký druh výdavkov je možné použiť poskytnutú dotáciu, určiť presné podmienky poskytnutia dotácie  tak, aby bolo zabezpečené hospodárne a efektívne použitie prostriedkov štátneho rozpočtu a ich vrátenie v prípade nedodržania zmluvných podmienok, používať terminológiu zhodnú s príslušnými zákonmi, resp. inými všeobecne záväznými právnymi predpismi,   vyžadovať podrobné vyúčtovanie použitia finančných  prostriedkov,
-	v interných aktoch riadenia stanoviť náležitosti a obsah uzatváraných zmlúv o poskytnutí dotácie, rozpracovať metodiku postupu pri posudzovaní a schvaľovaní žiadostí o poskytnutie podpory, metodiku spôsobu  predkladania vyúčtovania čerpania dotácie a kontroly jej  vyúčtovania.

2.  Skvalitniť systém riadenia a proces praktickej realizácie poskytovania dotácií:   

-	dôsledne dodržiavať jednotlivé kroky vybavovania žiadostí, dôsledne vyžadovať predloženie dokladov a všetkých náležitostí určených k posúdeniu žiadostí,
-	zabezpečiť  odsúhlasenie poskytnutia dotácie len na základe úplnosti predložených podkladov v zmysle platných predpisov,
-	zabezpečiť vedenie prehľadnej evidencie a  archivácie priebehu rozhodovacieho procesu tak, aby materiály ktoré obsahovo súvisia a náležia k príslušnej žiadosti a rozhodnutiu boli súčasťou jedného spisu o pridelení dotácie, 
-	prijať a realizovať opatrenia na  zabezpečenie informovanosti žiadateľov o zákone  o  rozpočtových pravidlách,  metodických pokynoch, postupoch a  usmerneniach     k uplatňovaniu uvedeného zákona v záujme predchádzania  jeho porušovania prijímateľmi dotácií z neznalosti.  

3. Vytvoriť účinný systém overovania a kontroly predkladaných materiálov a funkčný systém finančnej kontroly:

-	zabezpečiť dôsledné overovanie záväzkov žiadateľa o podporu voči štátnemu rozpočtu, Slovenskému pozemkovému fondu SR, Pôdohospodárskej platobnej agentúre a Ministerstvu pôdohospodárstva SR.  Dotácie poskytovať nie na základe vyhlásenia žiadateľa, ale na základe overených dokladov,
-	zabezpečiť dôsledný spôsob kontroly predkladaných dokladov, spôsob overenia deklarovaného stavu so stavom skutočným a povinnosť  overenia skutočného stavu,
-	zabezpečiť  dôsledné rozpracovanie  a uplatnenie  ustanovenia § 9 zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov  v oblasti predbežnej kontroly v procese poskytovania dotácií,
-	zabezpečiť implementáciu zákona č. 502/2001 Z. z.  o finančnej kontrole a vnútornom audite a  o  zmene a doplnení niektorých zákonov do interných predpisov poskytovateľa z hľadiska dodržiavania hospodárnosti, efektívnosti a účinnosti v procese poskytovania podpory,
-	skvalitniť  výkon následnej finančnej kontroly vykonávanej podľa ustanovení  zákona č. 502 /2001 Z .z.  o finančnej kontrole a vnútornom audite a o zmene a doplnení niektorých zákonov tak, aby správy o výsledku následnej finančnej kontroly vykonanej kontrolnými útvarmi rezortu pôdohospodárstva obsahovali všetky náležitosti v zmysle uvedeného zákona tak,   aby po formálnej a obsahovej stránke zodpovedali požiadavke zákona na začatie správneho konania zo strany príslušnej správy finančnej kontroly.

4.  V súlade s § 16 zákona  o  rozpočtových   pravidlách  dôsledne  usmerňovať  a  kontrolovať hospodárenie s rozpočtovými prostriedkami, poskytovanými  formou  účelových  dotácií.

5.  Zabezpečiť  vykonanie  systémového  vnútorného   auditu  finančného  riadenia  a  kontroly    procesu poskytovania dotácií a ich použitia.

6.  Dôsledne dodržiavať  pravidlá Európskej únie na uplatňovanie ustanovení o štátnej pomoci. 
II. Dodržiavanie finančnej disciplíny  v rezorte školstva 
		 Na úseku školstva boli následné finančné kontroly zamerané na kontrolu finančných  prostriedkov, ktoré boli poskytnuté zo štátneho rozpočtu na financovanie regionálneho školstva. Kontroly boli smerované najmä do nasledovných oblastí použitia prostriedkov štátneho rozpočtu:

1.  Prostriedky štátneho rozpočtu účelovo určené v rokoch 2000 a 2001 na realizáciu projektov rekonštrukcie plochých striech a plynofikácie základných a stredných škôl,        

2.  Finančné prostriedky uvoľnené zo štátneho rozpočtu na oddlženie škôl a školských zariadení z titulu zmeny zriaďovateľa, t. j. na úhradu záväzkov štátu vyčíslených k 30.6.2002,	 	 
3.   Finančné prostriedky poskytnuté obciam podľa zákona o štátnom rozpočte na príslušný rok formou záväzných limitov decentralizačnej dotácie na prenesené kompetencie výkonu štátnej správy v uvedenej oblasti,

4.   Dotácie zo štátneho rozpočtu  poskytované pre obce na rozostavané stavby v rámci bývalej komplexnej bytovej výstavby – dokončovanie objektov základných škôl a ich technickej vybavenosti,

5.   Dotácie zo štátneho rozpočtu  poskytnuté obciam v roku 2003 podľa zákona o štátnom rozpočte formou rozpisu záväzných limitov na kapitálové výdavky  na dokončovanie rozostavaných základných škôl a školských zariadení v zriaďovateľskej pôsobnosti obcí evidovaných v Registri investícií MF SR  a na technické zhodnotenie jestvujúcich stavieb havarijného charakteru formou rozpisu záväzných limitov na kapitálové výdavky,     

6.   Finančné prostriedky uvoľnené zo štátneho rozpočtu na dofinancovanie prevádzkových nákladov regionálneho školstva za rok 2003 v zmysle uznesení vlády Slovenskej republiky   č. 662/2003 a č. 1221/2003.
Zo zamerania následných finančných kontrol vyplýva, že predmetom kontrol vykonaných na úseku regionálneho školstva neboli len prostriedky štátneho rozpočtu poskytnuté z rozpočtovej kapitoly Ministerstva školstva SR, ale aj z rozpočtovej kapitoly Ministerstva financií SR, kapitoly Všeobecná pokladničná správa, z rozpočtových kapitol krajských úradov, t. j. prostriedky štátneho rozpočtu v celom komplexe financovania regionálneho školstva.

		V  zmysle zákona č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky  s účinnosťou od 1. 7. 2002 prešla na úseku školstva zriaďovateľská pôsobnosť ku školám a školským zariadeniam z krajských úradov na samosprávne kraje a z okresných úradov na obce, resp. na úseku školstva došlo k presunu kompetencií z orgánov štátnej správy do samosprávnej pôsobnosti obcí a samosprávnych krajov. Od uvedeného dátumu boli školám a školským zariadeniam poskytované dotácie zo štátneho rozpočtu na ich činnosť prostredníctvom ich zriaďovateľov. Dotácie na bežné výdavky školstva boli z Ministerstva financií SR poskytované obciam, ktoré ich ďalej poukazovali školám s právnou subjektivitou.  Prostriedky štátneho rozpočtu na mzdy, platy, služobné príjmy a ostatné osobné vyrovnania a na odvody do poisťovní a príspevky do NÚP  boli obciam, nadväzne na rozpočtové opatrenia krajských úradov, poskytované z okresných úradov a obce ich následne poukazovali na určený účel jednotlivým školám.  
		
		Následné finančné kontroly boli vykonané v jednotlivých obciach a  v  školách  s právnou subjektivitou.

		 Ministerstvo financií SR vykonalo za obdobie rokov  2002 až I. štvrťrok 2004  celkom 185 následných finančných kontrol zameraných na použitie prostriedkov štátneho rozpočtu  poskytnutých pre úsek regionálneho školstva. 

Vykonanými kontrolami bolo zistené (údaje v tis. Sk):

Porušenie rozpočtovej disciplíny vrátane penále vo výške            8 063
z toho:
Neoprávnene použité finančné prostriedky vo výške                     4 449  
Zadržané finančné prostriedky vo výške                                        1 128
Vyrubené penále vo výške                                                              2 487

 Z celkového počtu 185 vykonaných kontrol bolo porušenie rozpočtovej disciplíny  zistené u 95 kontrolovaných subjektov, t. j. u 51 % vykonaných kontrol.  Porušenie rozpočtovej disciplíny vrátane penále bolo zistené v celkovej výške 8 063 tis. Sk, z toho z dôvodu neoprávneného použitia finančných prostriedkov štátneho rozpočtu vo výške 4 449 tis. Sk a  z dôvodu zadržania finančných prostriedkov štátneho rozpočtu  vo výške 1 128 tis. Sk. Vyrubené penále predstavovalo sumu 2 487 tis. Sk. Nedostatky neboli zistené u 90 kontrolovaných subjektov, t. j. v 49 % z vykonaných kontrol a tieto  boli v zmysle zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov ukončené záznamom.

Na základe výsledkov vykonaných kontrol možno porušenie rozpočtovej disciplíny  zhrnúť do nasledovných okruhov:
-  prostriedky  štátneho  rozpočtu  účelovo určené  na mzdy, platy a  odvody pre zamestnancov škôl   a  školských  zariadení  neboli  použité  na  stanovený  účel,  ale  na  úhradu   bežných   prevádzkových  nákladov, resp. bežných výdavkov  za tovary a služby,
-    prostriedky   štátneho  rozpočtu,  o  ktoré   bol  znížený   limit   decentralizačnej  dotácie  na  bežné výdavky na úseku školstva na II. polrok 2002, neboli odvedené do štátneho rozpočtu, resp. zúčtovanie so štátnym rozpočtom bolo vykonané po stanovenom termíne,
-   prostriedky štátneho rozpočtu účelovo určené na technické zhodnotenie – rekonštrukciu boli použité na úhradu faktúr za opravy,
-   faktúry  za  rekonštrukciu  boli   hradené  z  finančných  prostriedkov  účelovo  určených  na inú  investičnú  akciu, resp.  prostriedky  štátneho  rozpočtu  boli  použité  na   financovanie nesúvisiacich  výdavkov,
-    výnosy  z  prostriedkov  štátneho  rozpočtu   vedené   na osobitom  účte  neboli  odvedené do štátneho rozpočtu v stanovenom termíne.
 
Okrem porušenia rozpočtovej disciplíny boli v rámci výkonu následných finančných  kontrol zaznamenané aj systémové nedostatky  vo viacerých oblastiach činnosti okresných úradov a krajských úradov, z ktorých niektoré vyústili do porušenia rozpočtovej disciplíny kontrolovanými subjektami. Vyskytovali  sa : 

-    nedostatky v zmluvách o poskytnutí dotácií, ktoré spočívali v nejednoznačnosti niektorých ustanovení zmlúv a v nepreviazanosti podmienok poskytnutia dotácie stanovených v zmluvách  s účelom jej použitia. Kontrolou bol zistený prípad kapitálového transferu, keď  stanovený  účel použitia finančných prostriedkov  nespĺňal podmienky  financovania z kapitálových výdavkov a v zmysle platných predpisov malo byť financovanie realizované z bežných výdavkov,

-   nedostatky v systéme  realizácie poskytovania dotácií, keď obec pridelené prostriedky štátneho rozpočtu  obci poukázala základnej škole s právnou subjektivitou bez toho, aby základnú školu informovala o skutočnosti, že ide o prostriedky štátneho rozpočtu a o záväzných podmienkach použitia týchto finančných prostriedkov, 

-  nedostatky pri delimitácii pôsobností na úseku školstva z orgánov  štátnej správy (okresných úradov) na samosprávu. Delimitačné protokoly boli zo strany starostov obcí a primátorov miest podpísané  s veľkým časovým oneskorením, pričom neboli vzájomne odsúhlasené konečné sumy decentralizačnej dotácie na bežné výdavky v školstve. Limity boli následne upravované zo strany Ministerstva financií SR až v mesiaci december 2002, t. j. v čase keď väčšina obcí už finančné prostriedky na uvedený účel použila, dôsledkom čoho bolo kontrolami zistené porušenie rozpočtovej disciplíny zo strany kontrolovaných subjektov z titulu zadržania prostriedkov štátneho rozpočtu.

          	Vláda unesením č. 1221 zo dňa 17.12.2003 schválila v bode A.1. návrh na ďalšie dofinancovanie prevádzkových nákladov regionálneho školstva v roku 2003 v celkovej  výške do 300 mil. Sk a v bode C.3. uložila ministrovi školstva predložiť na rokovanie vlády návrh na spôsob rozdelenia vyčlenených finančných prostriedkov jednotlivým zriaďovateľom tak, aby   predložený spôsob v maximálnej miere zabezpečil, že finančné prostriedky budú použité len pre potreby dofinancovania nákladov v oblasti nevyhnutných výdavkov za rok 2003. 

       	V nadväznosti na schválený postup, uvedený v návrhu na ďalšie dofinancovanie prevádzkových nákladov regionálneho školstva v roku 2003, Ministerstvo financií SR vykonalo kontrolu zriaďovateľmi nahlásených požiadaviek na dofinancovanie nákladov za neuhradené faktúry za energie, ešte pred poskytnutím  finančných prostriedkov zo štátneho rozpočtu.  
          
		Ministerstvo financií SR vykonalo kontrolu celkom u 44 zriaďovateľov škôl a školských zariadení, z toho u 37 rozhodujúcich obcí a vo všetkých 8 samosprávnych krajoch. Kontrolu bola overená opodstatnenosť požadovaných finančných prostriedkov v celkovej výške  261,7 mil. Sk. Na základe výsledkov kontroly boli uznané ako opodstatnené požiadavky  vo výške 170 mil. Sk, t. j. 65 % a neuznané požiadavky vo výške 91,6 mil. Sk,    t. j. 35 %.
		
		Výsledky  kontrol poukázali na vysoké, až  35%  nadhodnotenie požiadaviek na čerpanie prostriedkov štátneho rozpočtu.

		Z nárokovanej sumy  bol na základe kontrolných zistení vylúčený objem 91,6 mil. Sk neuznaných požiadaviek.

		Medzi najčastejšie dôvody, prečo požiadavky na dofinancovanie prevádzkových nákladov neboli akceptované v požadovanej výške patrili najmä:

•	nezdokladovanie nároku (nepredloženie dokladov pre ich neexistenciu),
•	prostriedky štátneho rozpočtu boli nárokované na základe faktúr so splatnosťou po 31.12.2003,
•	medzi požiadavky  na dofinancovanie prevádzkových nákladov boli zaradené aj  faktúry, ktoré už boli uhradené z prostriedkov štátneho rozpočtu,
•	prostriedky štátneho rozpočtu  na dofinancovanie prevádzkových nákladov za rok 2003 boli nárokované na základe  faktúr z roku 2002 súvisiacich s nákladmi roku 2002, 
•	účelové zvýšenie zálohových platieb – preddavkov za energie koncom roku 2003. 

   		Výsledky kontrol preukázali nezodpovedný prístup obcí a vyšších územných celkov v kvantifikácii  nedofinancovanej výšky nákladov za energie za rok 2003.
		
		Výsledky vykonaných kontrol boli odstúpené Ministerstvu školstva SR na ďalšie využitie v procese uvoľňovania finančných prostriedkov na dofinancovanie nákladov.

Kontroly zamerané na dotácie poskytnuté Ministerstvom školstva SR na činnosť športových zväzov v rokoch 1999 až 2003 

Ministerstvo financií SR začalo od  IV. štvrťroka 2003 vykonávať  následné finančné kontroly zamerané na hospodárenie s prostriedkami štátneho rozpočtu SR, ktoré v zmysle zákona č. 288/1997 Z. z. o telesnej kultúre a  o  zmene a doplnení zákona č. 455/1991 Zb. o živnostenskom podnikaní v znení neskorších predpisov poskytlo Ministerstvo školstva SR formou dotácií zo štátneho rozpočtu na projekty spojené s plnením Národného programu rozvoja športu v SR. Kontroly sú vykonávané v Konfederácii športových zväzov Slovenskej republiky (ďalej len „Konfederácia ŠZ“) a vo vybraných športových zväzoch. K dátumu vypracovania správy boli následné finančné kontroly ukončené v Slovenskom futbalovom zväze a v Slovenskom lyžiarskom zväze.

Ústredným orgánom štátnej  správy  v  oblasti športu je  Ministerstvo školstva SR, ktoré ako správca rozpočtových prostriedkov je v zmysle  zákona o rozpočtových pravidlách povinné určiť  pri poskytovaní prostriedkov štátneho rozpočtu také podmienky, ktorými sa  zabezpečí maximálna hospodárnosť a efektívnosť ich použitia a zároveň aj usmerňovať a kontrolovať hospodárenie s poskytnutými rozpočtovými prostriedkami.     

Podpora športu zo strany štátu za kontrolované obdobie rokov 1999 až 2003, t. j. za kontrolované obdobie, vysoko presahovala hranicu päťdesiat percent celoročných nákladov športových zväzov. Prostredníctvom kapitoly Ministerstva školstva SR boli formou účelových dotácií poskytnuté  prostriedky zo štátneho rozpočtu v celkovej výške 2 040 741 652,- Sk, a to:
	v roku  1999		258 336 615,- Sk
	v roku  2000		250 237 902,- Sk
	v roku  2001		368 831 650,- Sk
	v roku  2002		667 543 502,- Sk
            v roku  2003		495 791 983,- Sk

Subjektom, v ktorých bola vykonaná, resp. je vykonávaná následná finančná kontrola boli v jednotlivých rokoch  poskytnuté dotácie v nasledovnej výške (údaje v tis. Sk) 

–––––––––––––––––––––––––––––––––––––––––––––––––––––––––––––––––––-–––––––-                        
                                                                                                Rok
Kontrolovaný subjekt            –––––––––––––––––––––––––––––––––––––––––––––––––––
                                                       1999              2000             2001            2002                 2003
–––––––––––––––––––––––––––––––––––––––––––––––––––––––––––––––––––––––––––-
Konfederácia športových 
zväzov                                        24 194            25 375          31 771        27 685              29 634
z toho:	
Slovenský lyžiarsky zväz           13 236            10 411         23 328         13 872              14 638 
Slovenský tenisový zväz            10 958            14 964           8 443         13 813              14 996 

Slovenský futbalový zväz              x                  x                60 200          71 600             79 600              
Slovenský zväz ľadového         
hokeja                                        33 325	    34 979         49 270          37 406             87 787

Vykonané následné finančné kontroly preukázali, že existujúci systém financovania športu zo strany štátu je nevyhovujúci, nezodpovedá súčasným potrebám financovania športu  a najmä spôsob poskytovania dotácií pre jednotlivé členské  športové zväzy  prostredníctvom Konfederácie ŠZ bol jednou z  príčin  porušovania všeobecne záväzných právnych predpisov. 

  V rámci výkonu následných finančných kontrol je vo všetkých kontrolovaných subjektoch zisťované porušenie rozpočtovej disciplíny z dôvodu použitia rozpočtových prostriedkov v rozpore s ich účelovým určením a z dôvodu nedodržania podmienok určených v zmluvách o poskytnutí dotácií. V rozpore so zákonom o rozpočtových pravidlách sú poskytované preddavky, ktoré neboli zmluvne dohodnuté, resp. výška poskytnutého preddavku presahuje stanovený limit 10 %, resp. 30 %. 

Príčinu existujúceho stavu možno vidieť aj v tom, že správca rozpočtovej kapitoly - Ministerstvo školstva SR nevykonávalo pravidelne kontrolu   hospodárenia s rozpočtovými prostriedkami poskytnutými na podporu športu.

	Závažné nedostatky boli kontrolou zistené pri povinnom zúčtovaní so štátnym rozpočtom. Spôsob, akým Ministerstvo školstva SR ako správca rozpočtových prostriedkov odsúhlasilo zúčtovanie jednotlivých zväzov, umožňoval vykonať zúčtovanie formálne a   nezaručoval  pravdivosť predložených údajov. Kontrolnými zisteniami bolo preukázané, že niektoré z kontrolovaných zväzov uvádzali vo vyúčtovaní dotácií k jednému účtovnému dokladu viackrát ten istý údaj, použili jeden účtovný doklad na viac účelov, alebo uvádzali vyššiu sumu, než na akú boli predložené doklady.  Uvedené skutočnosti sú dôvodom porušenia rozpočtovej disciplíny z titulu  zadržania prostriedkov štátneho rozpočtu.  

Následnou finančnou kontrolou vykonanou u jedného športového zväzu  bolo zistené porušenie rozpočtovej disciplíny vo výške 74 698 552 Sk z dôvodu neoprávneného použitia prostriedkov štátneho rozpočtu. Kontrolovaný subjekt  neviedol poskytnuté rozpočtové prostriedky na samostatnom účte a oprávnenosť  ich čerpania nepreukázal účtovnými dokladmi.  V nadväznosti na neoprávnené použitie prostriedkov štátneho rozpočtu  bolo v zmysle zákona o rozpočtových pravidlách vyčíslené penále vo výške 102 964 342 Sk.  Kontrolovanému subjektu  boli prostredníctvom Konfederácie športových zväzov  poskytnuté prostriedky štátneho rozpočtu z rozpočtovej kapitoly Ministerstva školstva SR, zo Štátneho fondu telesnej kultúry a Slovenského olympijského výboru.

Následnou finančnou kontrolou vykonanou v ďalšom športovom zväze bolo zistené porušenie rozpočtovej disciplíny vo výške 27 446 519 Sk. Dôvodom porušenia rozpočtovej disciplíny bolo neoprávnené použitie prostriedkov štátneho rozpočtu z titulu vyplatenia preddavkov, ktoré neboli v zmluve o dodávke dohodnuté, resp. výška poskytnutého preddavku presahovala stanovený limit,  kontrolovaný subjekt pri čerpaní dotačných prostriedkov neuplatňoval zákon o verejnom obstarávaní napriek tomu, že túto povinnosť poskytovateľ dotácie určil v podmienkach pre poskytnutie prostriedkov štátneho rozpočtu a    uhradil výdavky nad rámec uzavretej zmluvy. Penále za neoprávnené použitie prostriedkov štátneho rozpočtu bolo v zmysle zákona o rozpočtových pravidlách vypočítané vo výške 18 224 005 Sk. Dotácie boli kontrolovanému subjektu poskytované priamo z  Ministerstva školstva SR. 

Záver 
             
Z analýzy výsledkov vykonaných kontrol vyplýva, že kontrolovaní príjemcovia dotácií v kontrolovanom období porušovali všeobecne záväzné právne predpisy upravujúce poskytovanie a čerpanie prostriedkov štátneho rozpočtu. Nedostatky sa vyskytovali v procese spravovania, poskytovania a uvoľňovania prostriedkov dotácií i v oblasti ich použitia.  

Ministerstvo školstva SR  v oblasti poskytovania dotácií zo štátneho rozpočtu na projekty spojené s plnením Národného programu rozvoja športu športovým zväzom nepostupovalo s maximálnou hospodárnosťou. Zmluvy o poskytnutí dotácií vykazovali viaceré obsahové i formálne nedostatky. Zmluvy o poskytnutí dotácií nestanovili jednoznačný účel použitia finančných prostriedkov štátneho rozpočtu, určili iba podmienky poskytnutia dotácie. Týmto spôsobom nie sú finančné prostriedky účelovo jasne a jednoznačne viazané a prijímateľ dotácie ich môže použiť aj na úhradu nákladov, ktoré neboli v zámere poskytovateľa. Pravidlá upravujúce dotačný systém neriešili plne danú problematiku. Nedostatočne bola preverovaná formálna a  obsahová  správnosť predložených vyúčtovaní dotácie a  pravdivosti údajov uvádzaných príjemcami. Nebola zabezpečená v plnom rozsahu  dôsledná kontrolná funkcia správcu rozpočtových prostriedkov v celom systéme ich poskytovania

Zistené nedostatky poukázali na nevyhovujúco zvládnutý systém poskytovania dotácií zo štátneho rozpočtu športovým zväzom. Rozpracovanie a uplatnenie vhodného systému riadenia, poskytovania,  uvoľňovania a kontroly dotácií pre ďalšie obdobie je základným predpokladom, aby finančné prostriedky boli využité plne v súlade s ich určením.  V zmysle vyššie uvedeného sa žiada prijať účinné  systémové opatrenia a prioritne ich zamerať na skvalitnenie systému finančného riadenia, poskytovania a uvoľňovania dotácií na Ministerstve školstva SR.
             
Potreba skvalitnenia procesu vyúsťuje do troch hlavných oblastí:

-	skvalitnenie interných riadiacich a metodických predpisov upravujúcich predmetnú problematiku,
-	skvalitnenie procesu riadenia a realizácie poskytovania dotácií s dôrazom na dodržiavanie vlastných interných predpisov pre danú oblasť, 
-	dôsledné uplatnenie systému finančnej kontroly v podmienkach rezortu v procese poskytovania  a použitia dotácií.

Podrobná analýza možnosti skvalitnenia procesu v uvedených oblastiach  vyžaduje prijatie účinných opatrení a ich  dôslednú realizáciu.  
Návrh opatrení na zlepšenie kontrolnej činnosti rezortu školstva:

1.  Dôsledne rozpracovať a uplatniť príslušné ustanovenia zákona č. 303/1995 Z. z. o rozpočtových pravidlách v znení neskorších predpisov a všeobecne záväzných právnych predpisov v metodických pokynoch, interných riadiacich a metodických predpisoch a v  zmluvách upravujúcich poskytovanie dotácií:

-  v pokynoch  k uvedenej problematike stanoviť konkrétny účel použitia finančných prostriedkov štátneho rozpočtu, stanoviť na aký druh výdavkov je možné použiť poskytnutú dotáciu, jasne a jednoznačne definovať pojmy, ktoré sú v nich používané, stanoviť normatívy spotreby a  rozpracovať zásady hospodárnosti a efektívnosti, 
-  vyžadovať preukázanie vedenia účtovníctva v zmysle všeobecne záväzných právnych predpisov,
-   v interných aktoch riadenia stanoviť náležitosti a obsah uzatváraných zmlúv o poskytnutí dotácie, stanoviť metodiku upravujúcu predkladanie vyúčtovania čerpania dotácie a kontroly vyúčtovania,
-   v zmluvách o poskytnutí dotácie stanoviť presný účel jej použitia, interné metodické pokyny v ktorých je účel jednoznačne definovaný vyhlásiť ako súčasť zmluvy, zabezpečiť aby zmluva riešila konkrétnu problematiku prípadu. 

2.   Skvalitniť systém riadenia a proces praktickej realizácie poskytovania dotácií:   
-   prijať a realizovať opatrenia na  zabezpečenie informovanosti o zákone č. 303/1995 Z. z. o rozpočtových pravidlách v znení neskorších predpisov, o metodických pokynoch, postupoch a usmerneniach k uplatňovaniu uvedeného zákona prijímateľmi dotácií v záujme predchádzania nedostatkom z ich neznalosti. 

3. Vytvoriť účinný systém overovania  predkladaných dokladov a systém finančnej kontroly spočívajúci v dôslednom rozpracovaní  a uplatňovaní  ustanovení zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v oblasti predbežnej, priebežnej a následnej finančnej  kontroly v procese poskytovania a použitia dotácií.

4.  V súlade s § 16 zákona  o  rozpočtových   pravidlách  dôsledne  usmerňovať  a  kontrolovať hospodárenie s rozpočtovými prostriedkami  poskytovanými  formou  účelových  dotácií.

5.  Zabezpečiť  vykonanie  systémového  vnútorného  auditu  finančného  riadenia  a  kontroly     procesu poskytovania dotácií a ich použitia.